Prasa: Mbalula het volle vertroue in nuwe administrateurBongisizwe Mpondo, administrateur van Prasa. (Foto: Twitter) Fikile Mbalula, minister van vervoer, glo vas dat Bongisizwe Mpondo, nuutaangestelde administrateur van die Passasierspooragentskap (Prasa), sake by dié sukkelende staatsbeheerde entiteit sal kan omdraai. Mbalula het Maandag aan joernaliste in Johannesburg gesê hy twyfel nie daaraan dat Mpondo die regte kwalifikasies het om die situasie by Prasa om te keer en die operasionele gebreke aan te pak nie. Maroela Media het vroeër berig Mpondo is Maandag met onmiddellike inwerkingtreding as administrateur van Prasa aangestel nadat Mbalula die entiteit summier onder administrasie geplaas het. Hy het ook die tussentydse raad van Prasa ontbind. Volgens Mbalula is Mpondo ŉ entrepreneur met ervaring in korporatiewe bestuur. Hy het ook voorheen saam met openbare instellings gewerk om hul bedryfsdoeltreffendheid te verbeter. Hy het verder op die direksie van talle openbare entiteite gedien, waaronder die Suid-Afrikaanse Lugdiens (SAL) asook die East London Industrial Development Zone (IDZ), South African Express en die Cross-Border Road Transport Agency. Die minister het bygevoeg dat ŉ diensvlakooreenkoms binnekort met Mpondo gesluit gaan word wat sy opdrag breedvoerig sal uiteensit. Mpondo sal onder meer aandag moet skenk aan alle kwessies by Prasa wat in die verslag van die ouditeur-generaal genoem is om te verseker dat dié kwessies nie weer opduik nie. Hy sal ook Prasa se sakemodel moet hersien.